CELEX: 32022D0675
Language: hu
Date: 2022-04-11 00:00:00
Title: A Tanács (EU) 2022/675 határozata (2022. április 11.) a Nemzetközi Vasúti Fuvarozásügyi Államközi Szervezet veszélyes áruk szállításával foglalkozó szakértői bizottságának 57. ülésén a Nemzetközi Vasúti Fuvarozási Egyezmény C. függelékének egyes módosításai tekintetében az Európai Unió nevében képviselendő álláspontról

2022.4.25.   
               
               
                  HU
               
               
                  Az Európai Unió Hivatalos Lapja
               
               
                  L 122/33
               
            
         A TANÁCS (EU) 2022/675 HATÁROZATA
         (2022. április 11.)
         a Nemzetközi Vasúti Fuvarozásügyi Államközi Szervezet veszélyes áruk szállításával foglalkozó szakértői bizottságának 57. ülésén a Nemzetközi Vasúti Fuvarozási Egyezmény C. függelékének egyes módosításai tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 2013/103/EU tanácsi határozat (1) útján csatlakozott az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezményhez (a továbbiakban: COTIF). 1
                  
               
                     (2)
                  
                  
                     A COTIF 6. cikke szerint a nemzetközi vasúti forgalomra és a nemzetközi forgalomban használt vasúti anyagok engedélyezésére az említett cikkben felsorolt szabályok, különösen a COTIF C. függelékét képező „a Veszélyes áruk nemzetközi fuvarozásáról szóló szabályzat (RID)” az irányadók.
                  
               
                     (3)
                  
                  
                     A 2008/68/EK európai parlamenti és tanácsi irányelv (2) – a RID-re hivatkozva – meghatározza a veszélyes áruk tagállamon belüli vagy tagállamok közötti, közúton, vasúton, illetőleg belvízi úton történő szállítására vonatkozó követelményeket.
                  
               
                     (4)
                  
                  
                     A COTIF 13. cikke (1) §-ának d) pontja alapján a Nemzetközi Vasúti Fuvarozásügyi Államközi Szervezet (a továbbiakban: OTIF) veszélyes áruk szállításával foglalkozó szakértői bizottsága (a továbbiakban: RID szakértői bizottság) módosításokat fogadhat el a RID mellékletére vonatkozóan.
                  
               
                     (5)
                  
                  
                     2022. május 24-i 57. ülésszakán a RID szakértői bizottság várhatóan módosításokat fogad el a RID mellékletének a műszaki és tudományos fejlődéshez való hozzáigazítása érdekében.
                  
               
                     (6)
                  
                  
                     Helyénvaló meghatározni az Unió által a RID szakértői bizottságban képviselendő álláspontot, mivel a RID módosításai kötelező érvényűek lesznek az Unióra nézve.
                  
               
                     (7)
                  
                  
                     A tervezett módosítások célja a veszélyes áruk biztonságos és hatékony szállításának biztosítása, figyelembe véve az ágazat tudományos és műszaki fejlődését, valamint a szállításuk közben veszélyt jelenthető új anyagok és árucikkek kifejlesztését.
                  
               
                     (8)
                  
                  
                     A tervezett módosítások megfelelőnek tekinthetők a veszélyes áruk költséghatékony módon történő, biztonságos szállítása szempontjából, és ezért támogathatók.
                  
               
                     (9)
                  
                  
                     A mellékletben említett dokumentumok kisebb módosításaira lehet szüksges szakértői szinten a RID szakértői bizottság állandó munkacsoportjának 2022. május 23-i 14. ülésszakán, többek között a RID szakértői bizottság és a veszélyes áruk szállításával foglalkozó munkacsoport együttes Egyesült Nemzetek Szervezete Európai Gazdasági Bizottsága ülésén megfogalmazott ajánlások alapján,
                  
               ELFOGADTA EZT A HATÁROZATOT:
         
            1. cikk
            Az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezmény keretében a Nemzetközi Vasúti Fuvarozásügyi Államközi Szervezet (a továbbiakban: OTIF) veszélyes áruk szállításával foglalkozó szakértői bizottságának (a továbbiakban: RID szakértői bizottság) 57. ülésén az Unió nevében képviselendő álláspont e határozat mellékletében található.
            A mellékletben említett dokumentumok kisebb módosításait a RID szakértői bizottság uniós képviselői a Tanács újabb határozata nélkül is jóváhagyhatják.
         
         
            2. cikk
            A RID szakértői bizottság határozatait az elfogadásukat követően – hatálybalépésük napját megjelölve – ki kell hirdetni az Európai Unió Hivatalos Lapjában.
         
         
            3. cikk
            Ez a határozat az elfogadásának napján lép hatályba.
         
         
            Kelt Luxembourgban, 2022. április 11-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2013/103/EU határozata (2011. június 16.) az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet közötti megállapodás aláírásáról és megkötéséről (HL L 51., 2013.2.23., 1. o.).
         
            (2)  Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13. o.).
      
      
         
            MELLÉKLET
            
                        Javaslat
                     
                     
                        Referenciadokumentum
                     
                     
                        Kérés
                     
                     
                        Megjegyzések
                     
                     
                        Az EU álláspontja
                     
                  
                        1.
                     
                     
                        OTIF/RID/CE/GTP/2021/2
                     
                     
                        A Veszélyes Áruk Nemzetközi Közúti Szállításáról szóló Európai Megállapodás (ADR) és a RID összehangolása az új szállítóeszközöknek a baleseti jegyzőkönyv mintájába való belefoglalása révén
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        2.
                     
                     
                        OTIF/RID/CE/GTP/2021/3 és OTIF/RID/CE/GTP/2021/INF.3
                     
                     
                        A Veszélyes Áruk Nemzetközi Közúti Szállításáról szóló Európai Megállapodás (ADR) és a RID összehangolása a megjelenített információkra vonatkozó követelmények tekintetében
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        3.
                     
                     
                        OTIF/RID/CE/GTP/2021/4
                     
                     
                        A gyúlékony cseppfolyósított gázokat tartalmazó tartányok biztonsági szelepekkel való felszerelése
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        4.
                     
                     
                        OTIF/RID/CE/GTP/2021/5
                     
                     
                        Az együttes ülés keretében 2020-ban és 2021-ben, valamint a RID szakértői bizottság állandó munkacsoportja által 2020 novemberében elfogadott egységes szerkezetbe foglalt szövegek
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        5.
                     
                     
                        OTIF/RID/CE/GTP/2021/6
                     
                     
                        Az ADR és a RID összehangolása, többek között a hivatkozott szabványok szerint tervezett, gyártott és vizsgált, ENSZ-jóváhagyással nem rendelkező nyomástartó tartályok tervezése, gyártása, kezdeti ellenőrzése és vizsgálata tekintetében
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        6.
                     
                     
                        OTIF/RID/CE/GTP/2021/INF.4
                     
                     
                        A 6.8.2.4.6. ponttal kapcsolatos átmeneti intézkedés (az illetékes hatóság által a szakértők jóváhagyására, a tartálykocsik ellenőrzésének elvégzésére és az ilyen ellenőrzések kölcsönös elismerésére alkalmazott eljárások)
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  
                        7.
                     
                     
                        OTIF/RID/CE/GTP/2021/INF.11
                     
                     
                        Javaslatok a RID 6.8. fejezetének az extra méretű tankkonténerek figyelembevétele érdekében történő kiigazítására
                     
                     
                        Műszaki konszenzus a RID szakértői bizottság állandó munkacsoportban a módosított szöveg elfogadásával kapcsolatban
                     
                     
                        Egyetért
                     
                  Valamennyi fenti dokumentum elérhető az OTIF honlapján (http://otif.org/en/?page_id=1119), és úgy kell tekinteni, hogy azok magukban foglalják a RID szakértői bizottság állandó munkacsoportja által 2021 novemberében megvitatott és az OTIF/RID/CE/GTP/2021-A dokumentum (A RID szakértői bizottság állandó munkacsoportja 13. ülésszakának zárójelentése – Genf/hibrid, 2021. november 15–18.) I. mellékletébe átvezetett módosításokat. Ez a dokumentum az OTIF honlapján (http://otif.org/en/?page_id=254) is elérhető.